REPUBLIKA SRBIJA

NARODNA SKUPŠTINA

Odbor za prostorno planiranje,

saobraćaj, infrastrukturu i

telekomunikacije

13 Broj 06-2/311-14

15. oktobar 2014. godine

B e o g r a d

Z A P I S N I K

13.SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 15. OKTOBRA 2014. GODINE

Sednica je počela u 13.00 časova.

 Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Konstantin Arsenović, Jovica Jevtić, Milan Kovačević, Zoran Milekić, Saša Mirković, Mujo Muković, dr Vladimir Orlić, Katarina Rakić, Suzana Spasojević i Vučeta Tošković.

 Sednici je prisustvovao i zamenik člana Odbora Dušan Stupar (zamenik Milana Kovačevića).

 Sednici nisu prisustvovali članovi Odbora: Zoran Bojanić, Branka Bošnjak, Dragan Jovanović, Jovan Marković, Goran Ćirić i Slobodan Homen, niti njihovi zamenici.

 Odbor je jednoglasno usvojio sledeće:

**D n e v n i r e d**

1. Razmatranje predstavki građana i organizacija upućenih Odboru na predlog Radne grupe;
2. R a z n o.

Pre prelaska na razmatranje utvrđenog dnevnog reda usvojen je Zapisnik Desete sednice Odbora održane 1. avgusta 2014. godine i Zapisnik 11. sednice Odbora održane 4. septembra 2014. godine.

Prva tačka dnevnog reda – **Razmatranje predstavki građana i organizacija upućenih Odboru na predlog Radne grupe**

 Predsednik Odbora obavestio je prisutne da se Radna grupa Odbora obrazovana za razmatranje predstavki sastala i razmotrila trinaest pristiglih predstavki, a zatim dao reč izvestiocu Radne grupe Katarini Rakić.

Narodni poslanik Katarina Rakić izvestila je Odbor o predlozima Radne grupe za postupanje povodom svakog podneska:

- Predstavka Draginje Niketić, MZ Markovica SO Lučani, (broj 07-2370/14 od 15.07. 2014. godine) biće prosleđena Skupštini opštine Lučani;

- Povodom ponovljene predstavke Vladimira Ilića, Ljukovo, (broj 07-1612/13 od 31.07. 2014. godine), biće prosleđen dopis podnosiocu da je ponovi s obzirom da je ne čitljiva;

- Ponovljeni zahtev Slobodana Aleksića povodom njegove predstavke (broj 07-4783/13 od 01.08.2014.godine), biće prosleđen Ministarstvu građevinarstva, saobraćaja i infrastrukture i Republičkom geodetskom zavodu;

- Inicijativa za promenu zakona Skupštine vlasnika stanova, Fruškogorska 15a- Novi Sad – Gordić (broj 36-2612/14 od 04.08.2014. godine), biće prosleđena Ministarstvu građevinarstva, saobraćaja i infrastrukture;

- Ponovljena predstavka Safije Spasić (broj 07-1203/13 od 22.08.2014. godine) biće prosleđena Ministarstvu građevinarstva, saobraćaja i infrastrukture;

- Povodom predstavke vlasnika i osnivača Holding kompanije Interspid AD Petar Komljenović (broj 07-710/14 od 27.08.2014.godine), zbog kompleksnosti predmeta, zatražiće se mišljenje Ministarstva trgovine, turizma i telekomunikacija;

- Predstavka Udruženja žitelja centra grada „Centar“, Aranđelovac (broj 351-2827/14 od 04. 09. 2014. godine) biće prosleđena Ministarstvu građevinarstva, saobraćaja i infrastrukture;

- Na zahtev Dušana Nikolića i Neđe Mandića, u ime ,,Međunarodnog transporta i logistike“ (broj 34-2828/14 od 04.09.2014. godine), s obzirom na hitnost, u međuvremenu je odgovoreno;

- Predstavka Dobrile Radić, Železnik (broj 07-2837/14 od 05.09.2014. godine), biće prosleđena SO Mali Zvornik;

- Predstavku oštećenih stanara Stevana Nježića i drugih, Bačka Planka (broj 07-2863/14 od 09.09.2014. godine), s obzirom da je upućena i organima pravosuđa potrebno je primiti informativno;

- Povodom zahtev za hitan prijem Stevana Nedeljkovića u vezi „Železnica“ (broj 07-988/13 od 18.09.2014. godine) neophodno je da podnosioci predhodno dostave i pisani materijal u skladu sa zahtevom, nakon čega će ih Radna grupa Odbora primiti;

- Predlog Stalne konferencije romskih udruženja građana (broj 351-3054/14 od 26.09.2014.g.) biće prosleđen Ministarstvu građevinarstva, saobraćaja i infrastrukture;

- Predstavka Vojislava Plavšića (broj 07-4046/13 od 26.09.2014. godine), biće prosleđena Ministarstvu građevinarstva, saobraćaja i infrastrukture.

Odbor je jednoglasno, odlučio da prihvati predloge Radne grupe za postupanje povodom svakog podneska.

Druga tačka dnevnog reda –  **R a z n o**

Na predlog predsednika Odbora, odlučeno je da Radna grupa Odbora obrazovana za razmatranje predstavki uz učešće i narodnog poslanika Vučete Toškovića detaljno razmotri poziv za održavanje sednice Odbora u SO Apatin i o tome izvesti Odbor na nekom od sledećih zasedanja.

 Narodni poslanik Saša Mirković uputio je poziv da se jedna od narednih sednica održi u SO Zaječar, što je Odbor i prihvatio.

 Odbor je prihvatio predlog narodnog poslanika dr Vladimira Orlića da u radu Radne grupa Odbora obrazovane za razmatranje predstavki u buduće učestvuje narodni poslanik Vučeta Tošković umesto narodnog poslanika Jovana Markovića.

Na sednici Odbora vođen je tonski zapis.

 Sednica je zaključena u 13.15 časova.

SEKRETAR ODBORA PREDSEDNIK ODBORA

 Biljana Ilić Milutin Mrkonjić